Line Barfod (EL), 2003-11-18:
Jeg vil slutte mig til rækken af ordførere, der siger, at it er en meget væsentlig del af vores hverdag og samtidig noget meget kompliceret, og at vi jo reelt ikke ved helt, hvad det egentlig er, vi lovgiver om, og hvordan det egentlig vil fungere i praksis.
Det kunne være, det er et af de områder, hvor det var en fordel, at vi fik en teknisk gennemgang og måske kaldte nogle sagkyndige ind, der kunne forklare os lidt mere om, hvad det egentlig er, der skal ske i praksis; f.eks. hvordan politiet skal foretage sikring af nogle tal i en computer, eller hvad det nu er, de elektroniske beviser består i.
Som andre har været inde på, havde vi lange diskussioner og mange møder med eksperter om, hvordan terrorpakken skulle fungere i praksis, og vi fik at vide, at det skulle man nok finde ud af.
Men det er altså endnu ikke lykkedes at finde ud af det, og vi er f.eks. lidt usikre på, hvad en teleudbyder er.
Er det blevet afklaret?
Betyder forslaget, at små andelsboligforeninger skal til at investere mange, mange tusinde kroner i udstyr for at kunne sikre beviserne, eller hvad er det, der er lagt op til?
Der er ikke nogen, der er uenige i, at man er nødt til at lave noget lovgivning, der følger med udviklingen, så vi sikrer, at der også kan tages højde for de nye former for kriminalitet, der findes, og at vi forhåbentlig også på et tidspunkt kan blive bedre til at gøre noget for at forhindre, at den kriminalitet finder sted.
Med hensyn til hastesikringen af de elektroniske beviser kunne jeg også godt tænke mig under udvalgsarbejdet at få nogle ting lidt mere afklaret.
Når det er internationale forbrydelser, man har mistanke om, eller når det er politi fra andre lande, der efterforsker, hvordan kommer det så egentlig til at foregå?
Hvordan fører vi kontrol med, hvilke beslutninger der træffes, og hvad er egentlig grunden til, at vi ikke kan sige, at der skal være en retskendelse?
På mange andre områder har politiet mulighed for at foretage et hurtigt indgreb, men efterfølgende skal det godkendes af retten.
Jeg synes, det kunne være rart at få afklaret, hvorfor der ikke er lagt op til det i denne her sag, og om det måske ville være muligt, og jeg ville som sagt også være glad for at vide, hvad man gør, hvis det er FBI eller andre, som er her for at efterforske i sager, hvor man har behov for elektroniske beviser.
Så har jeg den samme overvejelse om at stille nogle flere spørgsmål om industrispionage, som fru Sandy Brinck havde.
Der er brug for at få afklaret lidt mere, hvad man forestiller sig, at gæster, der bliver vist rundt i en virksomhed, kan opsnappe af hemmeligheder, og hvilke betingelser, der skal være opfyldt, for at man kan straffe gæster, som virksomheden selv har lukket ind.
Og hvor går egentlig grænsen, hvis man har været ansat i en virksomhed?
Hvor går grænsen mellem det, man må sige, og hvad man ikke må sige?
Skal enhver, også lagerarbejderen nede på gulvet, i 3 år holde fuldstændig mund med alt, hvad de overhovedet har hørt om, eller hvad går det egentlig ud på i praksis?
Der er utrolig mange problemstillinger i forslaget.
Der er taget mange områder med, og vi diskuterer nogle store emner, hvor der er mange forskellige hensyn at tage.
Det er det samme som hele den debat, kulturordførerne har haft om ophavsrettigheder og forholdet mellem på den ene side kunstnere, der gerne vil have sikret deres ophavsret, og på den anden side de mange unge mennesker, der gerne vil bruge internettet til at se film og høre musik osv. Hvordan sikrer vi, at man fortsat kan bruge internettet
på mange forskellige måder, samtidig med at vi sikrer ophavsretten
Hvordan sikrer vi, at folk stadig vil have tillid til, at de kan bruge systemerne uden at være bange for, at politiet kigger dem over skuldrene hele tiden, og ikke risikerer at blive straffet, hvis de kommer til at trykke på en forkert knap, samtidig med at vi sikrer, at man kan være nogenlunde tryg ved, at systemerne ikke bliver misbrugt?
Der er mange ting, vi gerne vil have drøftet nærmere i udvalget, og vi afventer resultatet af udvalgsbehandlingen, før vi tager endelig stilling.